
Nr. 61044/25.10.2026

           În temeiul prevederilor art. 136 alin. (8) lit. b) din OUG nr. 57/2019                privind Codul administrativ cu modificările și completările ulterioare, Direcția patrimoniu - Serviciul Patrimoniu Concesionări Închirieri și Directorul executiv al Direcției Economice formulează următorul:

RAPORT DE SPECIALITATE

privind concesionarea prin licitație publică a unui teren în suprafață de 1455 mp, aparținând domeniului public al Municipiului Satu Mare, situat în intravilanul municipiului, la intersecția străzii Careiului cu b-dul Cloșca
Conform O.U.G. nr. 57/2019 privind Codul administrativ, cu modificările și completările ulterioare, concesionarea are loc la inițiativa concedentului sau ca urmare a unei propuneri însușite de acesta. În acest sens, a fost depusă de SC ARCRIS PROJECT DEVELOPMENT SRL prin administrator Cazimir Cristian Ștefan, o solicitare înregistrată la Primăria Municipiului Satu Mare, sub nr. 70970/03.12.2025, în urma căreia  prin HCL nr. 332/18.12.2025 s-a aprobat demararea procedurii de concesionare a terenului.

În vederea respectării prevederilor legale, s-a procedat la modificarea și completarea inventarului domeniului public al municipiului Satu Mare, care s-a materializat prin adoptarea HCL nr. 122/2026. De asemenea s-a solicitat avizul Administrației Naționale a Rezervelor de Stat și Probleme Speciale, și ni s-a comunicat Avizul nr. 3511/21.09.2026, înregistrat la Primăria Municipiului Satu Mare sub nr. 55971/29.09.2026,  din cuprinsul căruia rezultă că ”bunul proprietate publică ce face obiectul concesiunii nu se încadrează în infrastructura sistemului național de apărare”. De asemenea înainte de a se demara procedura licitației publice în vederea concesionării terenului, este necesar să se primească și avizul Statului Major al Apărării, din cadrul Ministerului Apărării Naționale, care a fost solicitat prin adresa nr.59634/19.10.2026.
Terenul propus pentru concesionare prin licitație publică, în suprafață de 1455 mp, aparține domeniului public al municipiului Satu Mare, fiind situat în intravilanul municipiului la intersecția străzii Careiului cu B-dul Cloșca. 

Conform Certificatului de urbanism nr.492/16.06.2026, regimul tehnic cuprinde dezlipirea imobilului identificat prin CF nr. 185751 Satu Mare, nr. cad.185751 în două loturi, conform planului de amplasament și delimitare a imobilului cu propunere de dezlipire întocmite de ing. Uglean Ionuț-Nicușor. Loturile rezultate, denumite Lot 1– nr. cad. 194170 în suprafață de 1455 mp și Lot.2 – nr. cad. 194171 în suprafață de 1745 mp aparțin domeniului public al Municipiului Satu Mare – fiind reprezentate de alei, parcări și zone verzi-Cartier ”Micro 14”.
Principalele avantaje ale concesionării terenului sunt următoarele: acoperirea costurilor de întreținere și exploatare a construcției care se va executa și a terenului concesionat;
concesionarul va achita contravaloarea utilizării terenului, prin achitarea redevenței, pe tot parcursul derulării contractului de concesiune; concesionarea transferă întreaga responsabilitate pentru modul de gestionare a terenului în sarcina concesionarului,  inclusiv obligațiile de mediu.
Concesionarul va plăti autorității administrației publice locale o redevență anuală, și va suporta integral costurile legate de conservare, regenerare și exploatare a terenului concesionat. Nivelul acesteia va fi stabilit în funcție de prețul adjudecat la licitație, ținând cont de faptul că prețul de pornire al licitației este  de 7,12 euro/mp/an, respectiv 10.359,60 euro/an,  echivalentul în lei la cursul BNR din ziua publicării anunțului. În vederea stabilirii prețului minim de pornire a licitației s-a întocmit Raportul de Evaluare nr.1147/29.06.2026, de către SC IDT Evaluare 2012 SRL, prin persoană fizică autorizată Avram Alina Delia, înregistrat la Primăria Municipiului Satu Mare, sub nr. 39752/01.07.2026.


Având în vedere că s-a propus ca durata concesiunii să fie de 25 de ani, aceasta va putea fi prelungită prin acordul părților, și aprobarea consiliului local, astfel încât durata însumată să nu depășească 49 ani. În cazul în care se va hotărî prelungirea concesiunii, aceasta va trebui să respecte clauzele contractuale, iar cererea să fie depusă cu cel puțin 6 luni înainte de expirarea contractului.
Din punct de vedere financiar concesionarea terenului va genera venituri suplimentare la bugetul local prin încasarea redevenței aferente bunului imobil, constituind o sursă permanentă, sigură și garantată de venituri la bugetul local.
Față de cele expuse mai sus și ținând cont de prevederile art. 129 alin. (2) lit. c) din O.U.G. nr. 57/2019 privind Codul administrativ, cu modificările și completările ulterioare,  potrivit căruia Consiliul local are atribuții în administrarea domeniului public și privat al municipiului, înaintăm prezentul proiect  Consiliului Local cu propunere de aprobare.

